Bugøyfjord

Bugøyfjord (skoltesamisk: Reissvuõnn, nordsamisk: Reaisvuonna, kvensk: Reisivuono) er ei bygd og en grunnkrets i Sør-Varanger kommune i Finnmark. Den ligger innerst i Bugøyfjorden. Til Bugøyfjord hører også grendene Vaggi, Grundvik, Bakkeli og Valen. Europavei 6 går gjennom bygda. Grunnkretsen Bugøyfjord hadde 47 innbyggere pr. 1. januar 2017.

Bugøyfjord var et overveiende samisk område fram til siste halvdel av 1860-tallet, da den finske innvandringen til Varanger startet for alvor, og i 1869 var en tredjedel av innbyggerne finlendere. Bygda var en av de første som ble brent av tyskerne under tilbaketrekningen i 1944.

Den samiske kunstneren John Savio vokste opp i Bugøyfjord. I 2004 ble det reist et monument til minne om Savio i bygda. Det ble utført av Tore Engen og har form som en stor sjamanhammer.

Referanser
Bugøyfjord på Norgeskart.no fra Statens kartverk

Kategori:Bygder og grender i Finnmark
Kategori:Bosetninger i Sør-Varanger